PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/FH /3/1/010	Bratislava 24. 3. 2009 

	Protimonopolný úrad Slovenskej republiky, odbor koncentrácií v správnom konaní číslo 0003/OK/2009 začatom dňa 5. 3. 2009 na základe oznámenia koncentrácie podnikateľmi Samsung Electronics Co., Ltd. so sídlom 416, Maetan-dong, Youngtong-gu, Suwon-si, Gyeonggi-do, Kórejská republika, ev. č. 130111-0006246 a Samsung Electro-Mechanical Co., Ltd. so sídlom 314, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0001226, zastúpenými JUDr. Radoslavom Šálym, advokátom PRK Partners s.r.o., Gorkého 3, 811 01 Bratislava, vo veci koncentrácie podnikateľov Samsung Electronics Co., Ltd. so sídlom 416, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0006246 a Samsung Electro-Mechanical Co., Ltd. so sídlom 314, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0001226
	
	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou podnikateľov Samsung Electronics Co., Ltd. so sídlom 416, Maetan-dong, Youngtong-gu, Suwon-si, Gyeonggi-do, Kórejská republika, ev. č. 130111-0006246 a Samsung Electro-Mechanical Co., Ltd. so sídlom 314, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0001226, spočívajúcou v založení spoločného podniku SAMSUNG LED CO., LTD., na základe Zmluvy o spoločnom podniku uzatvorenej medzi Samsung Electronics Co., Ltd. so sídlom 416, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0006246 a Samsung Electro-Mechanical Co., Ltd. so sídlom 314, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0001226 dňa 25. februára 2009.

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 5. 3. 2009 listom zaevidovaným pod číslom 970/2009 prostredníctvom splnomocneného právneho zástupcu JUDr. Radoslava Šályho, advokáta PRK Partners s.r.o., Gorkého 3, 811 01 Bratislava (ďalej len „právny zástupca“) doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v založení spoločného podniku SAMSUNG LED CO., LTD., spoločne kontrolovaného podnikateľmi Samsung Electronics Co., Ltd. so sídlom 416, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0006246 (ďalej len „Samsung Electronics Co., Ltd.“) a Samsung Electro-Mechanical Co., Ltd. so sídlom 314, Maetan-dong, Youngtong-gu, Suwon-si, Gyeonggi-do, Kórejská republika, č. 130111-0001226 (ďalej len „Samsung Electro-Mechanical Co., Ltd.“), na základe Zmluvy o spoločnom podniku uzatvorenej dňa 25. februára 2009, medzi Samsung Electronics Co., Ltd. a Samsung Electro-Mechanical Co., Ltd. (ďalej len „Zmluva“).

	Na základe predmetného oznámenia začalo dňa 5. 3. 2009 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Samsung Electronics Co., Ltd. a Samsung Electro-Mechanical Co., Ltd., o čom úrad listom číslo 1003/PMÚ SR/2009 zo dňa 6. 3. 2009 informoval prostredníctvom právneho zástupcu oznamovateľov koncentrácie.

	Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 6. 3. 2009 prostredníctvom právneho zástupcu vyzval oznamovateľov koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

	Oznámenie koncentrácie bolo podľa § 10 ods. 12 zákona v nadväznosti na vyhlášku postupne doplnené listom zaevidovaným na úrade pod č. 1008/2009 dňa 6. 3. 2009 a listom zaevidovaným pod č. 1047/2009 dňa 10. 3. 2009, na základe čoho podľa § 11 zákona začala dňa 11. 3. 2009 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi oznamovateľov koncentrácie oznámená listom č. 1051/PMÚ SR/2009 zo dňa 10. 3. 2009.

	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur (100 000 Sk) bol prevedený na účet Protimonopolného úradu Slovenskej republiky dňa 4. 3. 2009. 

	V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu1 a ďalších pravidiel pre prechod na euro.

Podnikatelia:

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosiahnutie zisku.
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Z podkladov a informácií, ktoré boli v rámci predmetného správneho konania úradu predložené, vyplynuli nasledujúce skutočnosti:

	Spoločnosť Samsung Electronics Co., Ltd. je spoločnosť založená a existujúca podľa kórejského práva a zapísaná v obchodnom registri pod registračným číslom 130111-0006246 dňa 1. 12. 1969. Spoločnosť Samsung Electronics Co., Ltd. je spoločnosť obchodovaná na kórejskej burze, čo znamená, že jej akcie vlastnia viacerí investori, pričom ich počet, identita a podiel sa môže meniť.

	Predmet činnosti spoločnosti Samsung Electronics Co., Ltd. zahŕňa vývoj, návrh výrobu a predaj širokého spektra výrobkov v oblasti elektroniky (pre konečných  spotrebiteľov a podnikateľov) a činnosti v oblasti informačných technológií. Spoločnosť je aktívna predovšetkým v oblasti elektronických médií (vrátane digitálnych televíznych prijímačov, monitorov, audio vizuálnych zariadení a tlačiarní), elektronických spotrebičov do domácností (ako napr. chladničiek, klimatizácií, umývačiek riadu, elektrických sporákov a vysávačov), telekomunikačných sietí (vrátane mobilných telefónov 3G a multimediálnych mobilných telefónov), telekomunikačných systémov, osobných počítačov, MP3 prehrávačov a satelitných prijímačov, polovodičov (vrátane pamäťových médií a mikročipov), a LCD zobrazovacích panelov (produkcia zobrazovacích panelov s vysokým rozlíšením pre televízne prijímače, digitálnych informačných zobrazovacích panelov, prenosných a stolových osobných počítačov, počítačových monitorov a zobrazovacích panelov pre mobilné zariadenia.
	Na území Slovenskej republiky spoločnosť Samsung Electronics Co., Ltd. podniká prostredníctvom spoločností:
-	Samsung Electronics LCD Slovakia s.r.o., so sídlom vo Voderadoch a
-	Samsung Electronics Slovakia s.r.o., so sídlom v Galante.

__________________________
1 Konverzný kurz je 1 eur = 30,126 Sk
Vychádzajúc z uvedeného úrad dospel k záveru, že spoločnosť Samsung Electronics Co., Ltd. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť Samsung Electro-Mechanical Co., Ltd. je spoločnosť založená a existujúca podľa kórejského práva a zapísaná v obchodnom registri pod registračným číslom 130111-1626 dňa 1. 11. 1973. Spoločnosť Samsung Electro-Mechanical Co., Ltd., obdobne ako spoločnosť Samsung Electronics Co., Ltd., je spoločnosťou obchodovanou na kórejskej burze.

	Hlavným predmetom činnosti spoločnosti Samsung Electronics-Mechanical Co., Ltd. je výroba LED (angl. lightemitting diode, preklad: dióda vyžarujúca svetlo) diód. Iné obchodné aktivity zahŕňajú výrobu viacvrstvových dosiek plošných spojov (printed circuit board) (vrátane podkladov pre veľkokapacitné prepojenia a integrované spoje), puzdier integrovaných obvodov (vrátane tzv. „ball grid array“) a vrátane kondenzátorov (vrátane viacvrstvových keramických a tantalových), rezistorov, induktorov, elektromagnetických súčiastok, tzv. „precision“ motorov, digitálnych tunerov, napájacích zdrojov, prenosných rádiových zariadení, sieťových modulov (vrátane modulov pre bezdrôtové siete štandardu Bluetooth a WiFi) a modulov pre fotografické prístroje.
	Na území Slovenskej republiky spoločnosť Samsung Electronics-Mechanical Co., Ltd. nekontroluje žiadny podnikateľský subjekt.

Na základe uvedeného úrad dospel k záveru, že spoločnosť Samsung Electronics-Mechanical Co., Ltd. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Z podkladov predložených oznamovateľmi koncentrácie úrad ďalej zistil, že  najväčším akcionárom spoločnosti Samsung Electro-Mechanical Co., Ltd. je spoločnosť Samsung Electronics Co., Ltd., ktorá vlastní 22,8 % kmeňových akcií; spoločnosť Samsung Electro-Mechanical Co., Ltd. a ďalšie spoločnosti patriace do korporátnej skupiny Samsung vlastnia ďalšie kmeňové akcie a prioritné akcie vo výške 1,05 %. Celkový podiel členov korporátnej skupiny Samsung tak predstavuje 23,85 %. Žiadny iný akcionár nevlastní viac ako 10 % akcií v spoločnosti Samsung Electro-Mechanical Co., Ltd. 
Vychádzajúc z platných stanov spoločnosti Samsung Electro-Mechanical Co., Ltd. je zrejmé, že spoločnosť Samsung Electronics Co., Ltd. nemá ako akcionár dostatočný počet hlasov v spoločnosti Samsung Electro-Mechanical Co., ktorými by mohla jednostranne rozhodnúť o o voľbe členov predstavenstva spoločnosti ako jej kľúčového orgánu, prijímajúceho strategické rozhodnutia spoločnosti týkajúce sa  napr. rozpočtu, obchodného plánu a vymenovania (alebo odvolania) členov výkonného manažmentu.

Z vyššie uvedeného teda vyplýva, že spoločnosti Samsung Electronics Co., Ltd. a Samsung Electro-Mechanical Co. Ltd. nepatria do jednej ekonomickej skupiny založenej na vzťahoch kontroly.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa § 9 ods. 5 zákona, koncentrácia podľa § 9 ods. 1 písm. b) je aj vytvorenie spoločného podniku spoločne kontrolovaného dvoma alebo viacerými podnikateľmi, trvale vykonáva všetky funkcie samostatného ekonomického subjektu.  

	Ako už bolo uvedené vyššie, dňa 25. februára 2009 bola uzavretá Zmluva, ktorou podnikatelia Samsung Electronics Co., Ltd. a Samsung Electro-Mechanical Co., Ltd. zakladajú spoločný podnik SAMSUNG LED CO., LTD, za účelom pokračovania vo výrobe LED diód vykonávanej spoločnosťou Samsung Electro-Mechanical Co., Ltd. Spoločnosť Samsung Electro-Mechanical Co., Ltd. podľa predmetnej Zmluvy vkladá do spoločného podniku nepeňažné vklady, pričom ide okrem iného aj o strojové zariadenia, zásoby, programové vybavenie a iné. Spoločnosť Samsung Electronics Co., Ltd. vkladá do spoločného podniku peňažný vklad a navyše k peňažnému vkladu, napriek tomu, že nie je v súčasnosti výrobcom LED diód, tiež vkladá do spoločného podniku určité zariadenia a strojové vybavenie, ktoré môžu byť použité pri výrobe LED diód.

Úrad najprv zisťoval, či sa v danom prípade jedná o spoločný podnik spoločne kontrolovaný dvomi alebo viacerými podnikateľmi.
	Kontrolou sa podľa § ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom
a) vlastníckych alebo iných práv k podniku alebo k jeho časti,
b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

	Z predložených podkladov a informácií je zrejmé, že zakladajúce spoločnosti, t. j. spoločnosti Samsung Electronics Co., Ltd. a Samsung Electro-Mechanical Co., Ltd. budú mať v spoločnom podniku každá 50 % akcií. Spoločný podnik bude riadený predstavenstvom, ktoré má 5 členov, volených väčšinou hlasov akcionárov. Každá zo spoločností Samsung Electronics Co., Ltd. a Samsung Electro-Mechanical Co., Ltd. budú mať právo veta ohľadom prijatia rozhodnutí týkajúcich sa napr. rozpočtu, obchodného vedenia a vymenovania (resp. odvolania) členov vrcholového manažmentu. 
Z uvedeného vyplýva, že ani jeden z akcionárov spoločného podniku nebude môcť jednostranne ovplyvňovať jeho činnosť, a teda vytvorený spoločný podnik bude spoločne kontrolovaný podnikateľmi Samsung Electronics Co., Ltd. a Samsung Electro-Mechanical Co., Ltd.  

	Ďalej sa úrad zameral na posúdenie, či bude spoločný podnik trvale vykonávať všetky funkcie samostatného ekonomického subjektu, t. j., či vytvorený podnik predstavuje plnofunkčný spoločný podnik. Spoločné podniky, ktoré spĺňajú túto požiadavku, prinášajú trvalú zmenu štruktúry trhu.

	Aby spoločný podnik mohol byť považovaný za plnofunkčný, musí vykonávať funkcie bežne vykonávané podnikmi pôsobiacimi na tom istom relevantnom trhu, t. j. musí spĺňať nasledujúce kritériá:

- musí mať nezávislý a dostatočný prístup k peňažným, surovinovým a ľudským zdrojom, musí mať potrebné hmotné a nehmotné aktíva, aby tak na dlhodobom základe mohol pôsobiť na príslušnom relevantnom trhu; 
-   musí vystupovať ako nezávislý účastník trhu oddelene od zakladateľov ako samostatný predávajúci a kupujúci a
-  musí mať samostatnú obchodnú politiku zameranú na dosiahnutie vlastných ekonomických záujmov a cieľov.

	Ako už bolo uvedené vyššie, zo Zmluvy vyplýva, že za účelom pokračovania vo výrobe LED diód vykonávanej spoločnosťou Samsung Electro-Mechanical Co., Ltd. Spoločnosť Samsung Electro-Mechanical Co., Ltd. vkladá do spoločného podniku nepeňažné vklady, pričom ide okrem iného aj o strojové zariadenia, zásoby, programové vybavenie a iné. Spoločnosť Samsung Electronics Co., Ltd. vkladá do spoločného podniku peňažný vklad a navyše k peňažnému vkladu, napriek tomu, že nie je v súčasnosti výrobcom LED diód, tiež vkladá do spoločného podniku určité zariadenia a strojové vybavenie, ktoré môžu byť použité pri výrobe LED diód.

Spoločnosť Samsung Electronics Co., Ltd. ako aj spoločnosť Samsung Electro-Mechanical Co., Ltd. sú obchodované na burze, vďaka čomu môžu získavať a požičiavať si peniaze na trhu. Vzhľadom na to, že spoločný podnik bude vlastnený týmito subjektmi v pomere 50:50, účastníci koncentrácie nepredpokladajú žiadne problémy pri získavaní dodatočného kapitálu v čase a spôsobom, ako to bude potrebné.

	Z predložených podkladov a informácií úrad ďalej zistil, že spoločný podnik bude prevádzkovaný prostredníctvom vlastného personálu (vrátane personálu prostredníctvom ktorého vykonáva v súčasnosti výrobu LED diód spoločnosť Samsung Electro-Mechanical Co., Ltd. a ktorý bude prevedený do spoločného podniku), bude si samostatne zabezpečovať všetky potrebné vstupy pre výrobu a bude samostatne vykonávať svoje aktivity v oblasti prieskumu trhu, predaja a distribúcie.

	Podnikatelia Samsung Electronics Co., Ltd. a Samsung Electro-Mechanical Co., Ltd. súčasne v oznámení koncentrácie uvádzajú, že žiaden z nich nebude naďalej pôsobiť na tom istom trhu ako spoločný podnik, alebo na trhu, ktorý je trhom odbytu, trhom zásobovania alebo úzko súvisiacom trhu vo vzťahu k takémuto relevantnému trhu. 

	Keďže spoločný podnik (i) bude mať nezávislý a dostatočný prístup k peňažným, surovinovým a ľudským zdrojom, bude mať potrebné hmotné a nehmotné aktíva, aby tak na dlhodobom základe mohol pôsobiť na príslušnom relevantnom trhu, bude vystupovať ako nezávislý účastník trhu oddelene od zakladateľov ako samostatný predávajúci alebo kupujúci a (iii) bude mať samostatnú obchodnú politiku zameranú na dosiahnutie vlastných ekonomických záujmov a cieľov, t. j. spoločný podnik bude trvale vykonávať všetky funkcie samostatného ekonomického subjektu, účastníci koncentrácie ako aj úrad dospeli k záveru, že predmetný spoločný podnik spĺňa vyššie uvedené kritériá plnofunkčného spoločného podniku na účely zákona.

	Vychádzajúc z vyššie uvedeného úrad dospel k záveru, že podpísaním Zmluvy došlo k naplneniu skutkovej podstaty koncentrácie podnikateľov Samsung Electronics Co., Ltd. a Samsung Electro-Mechanical Co., Ltd. podľa § 9 ods. 1 písm. b) v spojení s § 9 ods. 5 zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkmi predmetného správneho konania sú podnikatelia Samsung Electronics Co., Ltd. a Samsung Electro-Mechanical Co., Ltd., ktorí sú zakladateľmi spoločného podniku a ktorí tak získavajú spoločnú kontrolu. Uvedení podnikatelia sú súčasne aj účastníkmi predmetnej koncentrácie.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 eura (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 210,79 eura (360 000 000 Sk) za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 eura (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 eura (1 200 000 000 Sk) za uzavreté účtovné obdobie predchádzajúce vzniku koncentrácie.

	Nakoľko ku dňu oznámenia koncentrácie jej účastníci nemali k dispozícii úplné a schválené údaje týkajúce sa ich obratov za rok 2008, úrad pri posudzovaní v danom prípade vychádzal z údajov za uzavreté účtovné obdobie roku 2007 a predbežných odhadov za rok 2008.
  	Z uvedených podkladov predložených účastníkmi konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie mnohonásobne prevyšuje zákonom stanovenú hranicu 39 832 702,65 eura (1 200 000 000 Sk) a súčasne celkový obrat dosiahnutý v Slovenskej republike v tomto období bol u oboch účastníkov koncentrácie vyšší ako zákonom stanovených 11 949 210,79 eura (360 000 000 Sk). 

	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona.

Konkrétne údaje o obratoch úrad v rozhodnutí neuvádza, nakoľko tieto boli účastníkmi správneho konania označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikatelia Samsung Electronics Co., Ltd. a Samsung Electro-Mechanical Co., Ltd. postupovali podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 25. 2. 2009, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikatelia Samsung Electronics Co., Ltd. a Samsung Electro-Mechanical Co., Ltd.  neporušili vyššie uvedenú povinnosť.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Ako už bolo uvedené vyššie, posudzovaná koncentrácia spočíva v založení spoločného podniku, na ktorý bude prevedené celé podnikanie spoločnosti Samsung Electro-Mechanical Co., Ltd. v oblasti LED diód, ktorá konkrétne vyrába:

- LED diódy (tzv. „sideview“) pre prenosné aplikácie ako napr. prenosné zobrazovacie jednotky LCD alebo podsvietenie klávesníc,
-  LED diódy (tzv. „topview“) pre použitie v displejoch, zábavnej elektronike a aplikáciách osvetľovacej techniky,
-   LED diódy pre podsvietenie zobrazovacích panelov LCD a
-  LED diódy radu „Sunnix“ pre použitie v automobilovom priemysle ako aj v zariadeniach osvetľovacej techniky.

	Ako účastníci koncentrácie v oznámení uvádzajú, LED diódy sú svetelné zdroje. Ide o široké spektrum produktov od pôvodných signalizačných svietidiel s nízkym (pôvodne červeným ) svetelným výstupom až po dnešné produkty dostupné v širokej škále viditeľných svetelných výstupov (v množstve farieb), ako aj infračervené a ultrafialové LED diódy. LED diódy majú oproti tradičným svetelným zdrojom viacero výhod: spotrebúvajú menej energie, majú dlhšiu životnosť, sú odolnejšie a je ich možno vyrobiť v omnoho menších rozmeroch.
	LED diódy sú elektronické súčiastky. Vyžarujú svetlo, keď nimi prechádza elektrický prúd. Keď sa elektróny dostanú z vysoko-energetického stavu do nízko-energetického stavu, energetický rozdiel je vyžiarený vo forme svetla. Upravením vzdialenosti, ktorú musia elektróny prejsť v rámci diódy, možno meniť výslednú farbu vyžarovaného svetla. LED diódy sú vyrábané podobným spôsobom ako iné polovodičové výrobky.

	Zdokonalenie technológie v druhej polovici 80. rokov posunulo väčšinu trhu k tzv. HB (hight-brightness – vysokosvietivá) LED diódam, i keď niektoré „nízko-svietivé“ produkty používajúce staršiu technológiu sú stále na trhu. Spoločnosť Samsung Electro-Mechanical Co., Ltd. vyrába HB LED diódy.
	Rozdiel medzi HB LED diódami a štandardnými LED diódami bol pôvodne v technológii (t. j. štandardné LED diódy boli pôvodne založené na gálium fosfidových a gálium arzenid fosfidových a neskôr na alumínium gálium fosfidových materiáloch, kým HB LED diódy sú založené na indium gálium fosfidových a indium gálium nitridových materiáloch), a štandardné LED diódy boli používané na signalizáciu, kým HB LED diódy boli používané na osvetlenie. Dnes sa však toto označenie používa voľnejšie, čo je spôsobené značným zdokonalením technológie všetkých druhov LED diód (čo bolo dosiahnuté zväčšením fyzických rozmerov čipu, zvýšením vstupného elektrického prúdu a ďalšími spôsobmi), a rýchlym nárastom svetelných zariadení.

	LED diódy sú v súčasnosti používané v širokom spektre zariadení. Od začiatku 21. storočia je najviac HB LED diód používaných v mobilných zariadeniach. Napr. v r. 2007 obraty týkajúce sa mobilných zariadení tvorili 44 % celosvetových tržieb HB LED diód. Nedávny nárast dopytu bol však spôsobený inými zariadeniami, vrátane automobilových (interiérové a palubné svetlá a v poslednej dobe aj exteriérové svetlá), svetelnými tabuľami a monitormi (najmä farebné exteriérové monitory), osvetlením (nahrádzajúce tradičné a halogénové osvetlenie v interiéroch ako aj v exteriéroch) a inými novými elektronickými zariadeniami, ako sú napr. LCD televízory so zadnou projekciou. Úplne najvyšší nárast vykazuje osvetlenie, keďže legislatíva posledných rokov  zameraná na energetickú úspornosť a znižovanie produkcie oxidu uhličitého, ako aj iné vládne programy podporili dopyt po osvetlení prostredníctvom LED diód.

	Pokiaľ ide o zadefinovanie relevantného trhu z tovarového hľadiska, účastníci koncentrácie vychádzajú z rozhodovacej praxe Európskej komisie, ktorá za posledných 10 rokov posudzovala množstvo koncentrácií, ktoré sa týkali podnikateľov vyrábajúcich LED diódy bez toho, aby jednoznačne vymedzila relevantný tovarový trh. V roku 1997 Európska komisia uviedla, že Philips a Hewlett-Packard zastávajú pozíciu, že existuje relevantný  tovarový trh pre LED diódové signalizačné a svetelné produkty (Prípad č. IV/M.846). V súvislosti s nadobudnutím Lumileds zo strany Philips v r. 2005 bol trh účastníkmi koncentrácie opäť označený ako jednotný trh LED diód (Prípad č. COMP/M.3963). V tom istom roku však bol spoločný podnik vytvorený spoločnosťami Tridonicatco and Toyoda Gosei charakterizovaný ako aktívny trh vývoja, výroby a predaja HB LED diód (Prípad č. COMP/M.3784). Nakoniec Philips pri svojej akvizícii PLI opäť raz charakterizoval trh ako jednotný trh LED diód. 
	Účastníci koncentrácie zastávajú názor, že existuje jednotný trh LED diód, ktorý zahŕňa tak segment HB LED diód ako aj segment štandardných LED diód, pričom uvádza, že je stále ťažšie stanoviť jasnú „deliacu čiaru“ medzi štandardnými LED diódami a HB LED diódami. Rozmery čipu, základné materiály vstupný prúd a iné technologické vylepšenia majú za následok, že LED diódy sú používané v čoraz širšom rozpätí produktov. Okrem toho, v niektorých zariadeniach sú súčasne použité čipy rôznych veľkostí alebo rôznych materiálov.
	I keď je zrejmé, že LED diódy navrhnuté s určitými špecifickými vlastnosťami nemôžu byť použité v zariadeniach vyžadujúcich LED diódy  s odlišnými špecifickými vlastnosťami (napr. najsvietivejšie HB LED diódy by boli príliš horúce pre použitie v prístrojoch, ktoré vyžadujú stredne napájané LED diódy), výrobcovia LED diód ponúkajú široké spektrum produktov. Vďaka tomu je možné v určitom zariadení alternatívne použiť viacero špecifických LED diód, a viacero týchto alternatív môže byť použitých v iných zariadeniach. Výrobcovia LED diód, ako aj iní výrobcovia polovodičových výrobkov, navrhujú svoje výrobné a baliace zariadenia tak, aby boli schopné rýchlo a efektívne alternovať výrobu LED diód s rôznymi špecifickými vlastnosťami.         

	V prípade priestorového vymedzenia vo vzťahu k vyššie uvedenému tovarovému trhu účastníci koncentrácie zastávajú názor, že priestorovým trhom je trh celosvetový, ktorého súčasťou je aj Slovenská republika. Tento svoj názor pritom opierajú o nasledujúce skutočnosti:

- LED diódy sú predávané po celom svete rôznymi dodávateľmi a distribútormi (bez ohľadu na umiestnenie ich výrobných zariadení). Napríklad samotný účastník koncentrácie Samsung Electro-Mechanical Co., Ltd. svoje výrobky dodáva  na trhy po celom svete zo svojich výrobných zariadení v Kórei a v Číne; Philips Lumited dodáva zo svojich zariadení v Malajzii a v Spojených štátoch amerických; Osram z výrobných zariadení v Nemecku, v Malajzii a v Spojených štátoch amerických; Nichia z piatich rôznych lokalít v Japonsku. Z uvedeného vyplýva, že napriek skutočnosti, že väčšina svetovej produkcie LED diód je koncentrovaná v Ázii, odkiaľ vyrobené produkty sú následne expedované do celého sveta.

- Náklady na prepravu a iné súvisiace náklady nie sú na tomto trhu významným faktorom. LED diódy sú malé a ľahké, majú pomerne vysokú hodnotu vzhľadom na svoju veľkosť a je ich možno jednoducho a pevne zabaliť na prepravu. Okrem toho neexistujú žiadne ďalšie bariéry na prepravu LED diód po celom svete.  

- Odberateľmi LED diód sú významní výrobcovia po celom svete, ktorí prevádzkujú výrobné zariadenia v rôznych krajinách (často umiestňujú väčšinu svojej výrobnej kapacity mimo krajiny, v ktorej majú svoje sídlo).Takíto odberatelia požadujú, aby boli ceny a ostatné podmienky dodávky rovnaké bez ohľadu na miesto určenia konkrétnej dodávky.

	Úrad vzhľadom na skutočnosť, že posudzovaná koncentrácia, ako bude uvedené nižšie, nebude mať negatívny dopad na hospodársku súťaž, sa stotožnil s názorom účastníkov koncentrácie a otázku presného zadefinovania relevantného trhu resp. trhov tak z tovarového ako aj priestorového hľadiska v danom prípade ponechal otvorenú.

	Keďže neexistuje žiadny relevantný informačný zdroj, ktorý by poskytoval údaje o podieloch na trhu LED diód, účastníci koncentrácie vychádzali z informácií spoločnosti Strategies Unlimited, ktorá uskutočnila odhady týkajúce sa dodávok na celosvetový trh HB LED diód za rok 2007,podľa ktorých spoločnosť Samsung Electro-Mechanical Co., Ltd., vyrábajúca iba HB LED diódy, je jej trhový podiel na celosvetových dodávkach zanedbateľný. Podľa výšky trhového podielu spoločnosť Samsung Electro-Mechanical Co., Ltd. možno zaradiť až do druhej desiatky podnikateľov pôsobiacich na tomto relevantnom trhu.

	K piatim najvýznamnejším konkurentom, ktorí v súčasnosti zohrávajú na celosvetovom trhu LED diód kľúčovú úlohu, patria spoločnosti: Nichia OSRAM Opto Philips Lumileds, Toyoda Goesei a Gree. Tieto spoločnosti majú medzi sebou vzájomne uzatvorené rozsiahle licenčné zmluvy, týkajúce sa ich pôvodnej technológie LED diód. Spoločnosti patriace do druhej skupiny výrobcov, kde patrí aj účastník koncentrácie Samsung Electro-Mechanical Co., Ltd., nemajú (podľa najlepšej vedomosti Samsung Electro-Mechanical Co., Ltd.) uzatvorené žiadne licenčné zmluvy s členmi prvej skupiny výrobcov. 

	Pri posudzovaní možných dopadov predmetnej koncentrácie na hospodársku súťaž v Slovenskej republike úrad vychádzal predovšetkým zo skutočnosti, že v danom prípade sa jedná o koncentráciu, ktorej účastníkmi sú zahraničné podnikateľské subjekty (Kórejská republika), pričom na relevantnom trhu výroby a predaja LED diód pôsobí len jeden z účastníkov koncentrácie (spoločnosť Samsung Electro-Mechanical Co., Ltd.), avšak výlučne mimo územia Slovenskej republiky. Druhý účastník koncentrácie (spoločnosť Samsung Electronics Co., Ltd.) na predmetnom relevantnom trhu nepôsobí vôbec. 
	Z uvedeného vyplýva, že koncentráciou podnikateľov Samsung Electro-Mechanical Co., Ltd. a Samsung Electronics Co., Ltd. nedôjde na trhu k žiadnym štrukturálnym zmenám a teda ani k zvýšeniu spoločného trhového podielu jej účastníkov na danom relevantnom trhu. Na trh Slovenskej republiky predmetná koncentrácia nebude mať na hospodársku súťaž žiadny dopad.

	Ako účastníci konania v oznámení koncentrácie uvádzajú, cieľom spoločného podniku je vloženie kapitálu  a zvýšenie produkčnej kapacity podnikania spoločnosti Samsung Electro-Mechanical Co., Ltd. v oblasti LED diód, čím sa zvýši kapacita a rozsah v oblasti výskumu a vývoja. Spoločnosť Samsung Electronics Co., Ltd. sa osobitne zameriava na rozvoj vlastných aktivít v oblasti energeticky efektívneho osvetlenia a očakáva, že spoločný podnik bude vyvíjať a vyrábať LED diódy určené na použitie v osvetlení. Na základe predmetnej koncentrácie bude možné využívať viaceré patentové technológie z oblasti výroby polovodičov patriace spoločnosti Samsung Electronics Co., Ltd., ktoré podľa presvedčenia účastníkov koncentrácie môžu byť prispôsobené na výrobu LED diód. Účastníci koncentrácie tiež majú za to, že vytvorenie spoločného podniku, ako nového subjektu na trhu posilní konkurenciu na danom relevantnom trhu, z čoho budú mať prospech odberatelia ako aj koncoví užívatelia. 

Záver:

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie , ktorého dôsledkom sú významné prekážky efektívnej súťaže na relevantnom trhu.   

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľov Samsung Electro-Mechanical Co., Ltd. a Samsung Electronics Co., Ltd., ktorého dôsledkom sú významné prekážky efektívnej súťaže na relevantnom trhu.

	Podľa § 33 zákona úrad prostredníctvom právneho zástupcu vyzval listom číslo 1201/PMÚ SR/2009 zo dňa 18. 3. 2009 účastníkov konania Samsung Electro-Mechanical Co., Ltd. a Samsung Electronics Co., Ltd., aby sa ústne alebo písomne vyjadrili k podkladu pre rozhodnutie, spôsobu jeho zistenia a prípadne aby navrhli jeho doplnenie.
	Účastníci konania sa k predmetnej výzve pred vydaním rozhodnutia  prostredníctvom právneho zástupcu vyjadrili listom zaevidovaným úradom dňa 23. 3 2009 pod číslom 1244/2009, v ktorom uviedli, že súhlasia so závermi, ku ktorým dospel úrad, nemajú výhrady k podkladu rozhodnutia a spôsobu jeho zistenia a nenavrhujú jeho doplnenie.

	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia. 

Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                              Ing. Dušan Valo
                                                                                    riaditeľ odboru koncentrácií

Rozhodnutie sa doručuje:

PRK Partners s.r.o.
JUDr. Radoslav Šály
advokát
Gorkého 3
811 01 Bratislava